Τροποποιημένη πρόταση απόφασης του Συμβουλίου σχετικά με τη θέσπιση προγράμματος Tacis 1997 για την ανάπτυξη της κοινωνίας πολιτών στη Λευκορωσία (97/C 384/06) COM(97) 602 τελικό

(Υποβλήθηκε από την Επιτροπή σύμφωνα με το άρθρο 189 Α παράγραφος 2 της συνθήκης ΕΚ στις 13 Νοεμβρίου 1997)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και τη συνθήκη για την ίδρυση της Ευρωπαϊκής Κοινότητας Ατομικής Ενεργείας (ΕΥΡΑΤΟΜ),

τον κανονισμό (ΕΥΡΑΤΟΜ, ΕΚ) αριθ. 1279/96 του Συμβουλίου, της 25ης Ιουνίου 1996, για τη χορήγηση συνδρομής για την οικονομική μεταρρύθμιση και ανάκαμψη στα νέα ανεξάρτητα κράτη και τη Μογγολία, και ιδίως, το άρθρο 3 παράγραφος 11,

την πρόταση της Επιτροπής,

Εκτιμώντας:

ότι η εσωτερική κατάσταση στη Λευκορωσία επιδεινώθηκε, ιδίως δε μετά τον Νοέμβριο του 1996, με συνέπειες την οπισθοδρόμηση στη διαδικασία εκδημοκρατισμού της χώρας, τον περιορισμό των βασικών ελευθεριών και παραβιάσεις των δικαιωμάτων του ανθρώπου 7

ότι, γι' αυτόν το λόγο, δεν κατέστη δυνατή η διαπραγμάτευση με τις λευκορωσικές αρχές ενδεικτικού προγράμματος Tacis για τα έτη 1996-1999, άρα και αντίστοιχου προγράμματος δράσης, παρόλο που υπό κανονικές συνθήκες τέτοια προγράμματα αποτελούν τη βάση της διμερούς συνεργασίας του Tacis με τη δικαιούχο χώρα, σύμφωνα με το άρθρο 5 του κανονισμού Tacis 7

ότι το Συμβούλιο ενέκρινε θέση έναντι της Λευκορωσίας, η οποία περιλαμβάνεται στα συμπεράσματα της 24ης Φεβρουαρίου 1997, στη δήλωση της 29ης Απριλίου 1997 και στα συμπεράσματα της 15ης Σεπτεμβρίου 1997 και προβλέπει την αναστολή της συνεργασίας με τις λευκορωσικές αρχές λόγω της απουσίας πειστικών προσπαθειών εκ μέρους τους για την προώθηση των απαραίτητων δημοκρατικών μεταρρυθμίσεων, αλλά συγχρόνως προσφέρει στη Λευκορωσία συνδρομή κατά τη διαδικασία εκδημοκρατισμού, ιδίως σε δύο επιμέρους θεματικούς τομείς: προστασία των δικαιωμάτων του ανθρώπου και ελευθερία των μέσων ενημέρωσης 7

ότι η Κοινότητα παρείχε στήριξη στη διαδικασία εκδημοκρατισμού μέσω του κονδυλίου του προϋπολογισμού Β7-7010, αλλά ότι η προσπάθεια χρειάζεται εμβάθυνση και συμπλήρωση με άλλα μέτρα 7

ότι το άρθρο 3 παράγραφος 11 του κανονισμού Tacis παρέχει τη δυνατότητα στο Συμβούλιο να λάβει τα κατάλληλα μέτρα για την παροχή ενίσχυσης σε κράτος εταίρο, στην περίπτωση που λείπει ένα σημαντικό στοιχείο για τη συνέχιση της συνεργασίας με χορήγηση συνδρομής, ιδίως σε περιπτώσεις παραβίασης των δημοκρατικών αρχών και των ανθρώπινων δικαιωμάτων 7

ότι η Επιτροπή πρότεινε στο Συμβούλιο τη θέσπιση προγράμματος στήριξης της κοινωνίας των πολιτών για τη Λευκορωσία στα πλαίσια του προγράμματος Tacis για το 1997 ως την ενδεδειγμένη ενέργεια προς τη Λευκορωσία 7

ότι εν απουσία ενδεικτικού προγράμματος Tacis για την περίοδο 1996-1999 και συνεπώς εν απουσία προγράμματος δράσης για τη Λευκορωσία, το πρόγραμμα που προτείνει η Επιτροπή θα εφαρμοστεί με τις σχετικές διαδικασίες που καθορίζονται στον κανονισμό (ΕΚ) αριθ. 1279/96 και ιδίως στα άρθρα του 6 και 8,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Εγκρίνεται το πρόγραμμα Tacis 1997 για την ανάπτυξη της κοινωνίας πολιτών στη Λευκορωσία, με ανώτατο όριο χρηματοδότησης 5 εκατομμύρια Ecu.

Άρθρο 2

Το πρόγραμμα εφαρμόζεται από την Επιτροπή, η οποία ενεργεί σύμφωνα με τις κατάλληλες διαδικασίες που θεσπίζονται στα άρθρα 6 και 8 του κανονισμού (ΕΚ) αριθ. 1279/96.

Άρθρο 3

Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων.